Adrian Mutu îi ține pumnii Fiorentinei în finala UEFA Conference League. Echipa antrenată de Vincenzo Italiano dă piept în ultimul act cu Olympiakos, miercuri, 29 mai, ora 22:00. Adrian Mutu i-a transmis un mesaj motivațional fostei sale echipe.
Olympiakos – Fiorentina, marea finală a UEFA Conference League, este găzduită de „OPAP Arena”, stadionul cu o capacitate de peste 32.000 de locuri din Atena. Adrian Mutu, fost fotbalist la Fiorentina în perioada iulie 2006 – iulie 2011, a acordat un interviu în Gazzetta dello Sport în care a urat succes grupării viola.
„Briliantul” a vorbit despre semifinala de Cupa UEFA pierdută de Fiorentina în fața celor de la Rangers. „Mi-amintesc cum am ratat calificarea în finala Cupei UEFA contra lui Rangers în 2008.
De aceea sper ca actualii jucători să se revanșeze și să meargă până la capăt. Am mare încredere în echipa lui Italiano, cu care am fost coleg doi ani la Verona”, a declarat Adrian Mutu, conform Gazzetta dello Sport.
Gazzetta dello Sport, cel mai prestigios ziar de sport din Italia, a dezvăluit cum a decurs convorbirea cu Adrian Mutu. Jurnaliștii din Peninsulă au detaliat excepțional discuția purtată prin telefon cu fostul atacant care a mai evoluat în Italia pentru Inter, Verona, Parma, Livorno, Juventus și Cesena.
„Adrian Mutu vorbește de peste ocean. E în vacanță și ne-a răspuns scurt «Te sun peste două ore». Fix două ceasuri mai târziu a revenit cu apel, la fel de punctual, într-o fracțiune de secundă, și precis cum oferea assisturi pe teren.
«Pe Vincenzo nu l-am sunat. Nu-mi place s-o fac înaintea meciului. Știe cum suntem noi fotbaliștii cu superstițiile. Îl voi apela după în speranța că-l voi auzi fericit», ne-a spus Adrian. Un decar clasic, un poet al mingii, un geniu care a călătorit pe la diferite echipe și a trecut prin momente tare grele. A rămas însă mereu iubit, idolatrizat, din România până la Florența și peste tot.
De fiecare dată când marca un gol, el făcea o plecăciune în fața fanilor pe Artemio Franchi. Scene desprinse din Evul Mediu, cu un talent aflat la ani lumină înainte”, au scris jurnaliștii italieni.
Adrian Mutu a avut doar cuvinte de laudă la adresa lui Vincenzo Italiano, antrenorul Fiorentinei. Cei doi au fost coechipieri timp de două sezoane la Verona. Vincenzo Italiano, care o pregătește pe Fiorentina din iulie 2021, mai are contract cu gruparea viola până pe 30 iunie 2024.
„Am jucat doi ani împreună cu Vincenzo Italiano, la Hellas Verona. Curajul, viziunea și pasiunea au fost întotdeauna calitățile sale. Știe și cum să-și motiveze elevii și cum să se facă ascultat, are pasiune și viziune. Echilibru, goluri și răbdare, asta este rețeta pentru a câștiga trofeul, nu neapărat să facă spectacol!
Nu-mi poate ieși din minte acel meci din optimile de finală ale Ligii Campionilor cu Bayern, la Munchen, în 2010. Ofsaidul de câțiva metri nefluierat de Ovrebo… Dacă ar fi fost VAR, am fi ajuns în finală și acolo cine știe ce se întâmpla”, au fost cuvintele lui Adrian Mutu.